मिक्स रिलेमा आर्मी टिम च्याम्पियन, वैकुण्ठलाई सम्मान
आर्मीका सिर्जना पाण्डे, गजेन्द्र राई, पूर्णलक्ष्मी न्यौपाने र मुकेश पालको टिमले शनिबार राष्ट्रिय मिक्स रिले दौडमा स्वर्ण जितेका छन् । कीर्तिमानी धावक वैकुण्ठ मानन्धरको सम्मानमा एथलेटिक्स परिवार नेपालद्वारा आयोजित प्रतियोगिताको निर्धारित १० किलोमिटर दूरी आर्मी टिमले ३२ मिनेट ५८.८६ सेकेन्डमा पूरा गरे । एक टिमबाट २–२ पुरुष/महिला खेलाडी दौडेका थिए । प्रत्येक खेलाडीले २.५ किमि तय गर्नुपर्ने थियो ।
काठमाडौँ — आर्मीका सिर्जना पाण्डे, गजेन्द्र राई, पूर्णलक्ष्मी न्यौपाने र मुकेश पालको टिमले शनिबार राष्ट्रिय मिक्स रिले दौडमा स्वर्ण जितेका छन् । कीर्तिमानी धावक वैकुण्ठ मानन्धरको सम्मानमा एथलेटिक्स परिवार नेपालद्वारा आयोजित प्रतियोगिताको निर्धारित १० किलोमिटर दूरी आर्मी टिमले ३२ मिनेट ५८.८६ सेकेन्डमा पूरा गरे । एक टिमबाट २–२ पुरुष/महिला खेलाडी दौडेका थिए । प्रत्येक खेलाडीले २.५ किमि तय गर्नुपर्ने थियो ।पुलिसका राममाया बुढा, सन्तोषनाथ योगी, सुमित्रा चौधरी र नागेश्वर अहिरले ३३ मिनेट ४५.५६ सेकेन्डमा दौड पूरा गर्दै दोस्रो स्थान हात पारे । ३४ मिनेट २२.७३ सेकेन्डमा दौड पूरा गरेका फुलमति राना, सन्जिव नेपाली, सीमा चौधरी र राजेन्द्र तामाङ एपीएफको टोली तेस्रो भयो । शीर्ष ३ स्थान हात पार्नेले क्रमशः ३२ हजार, २४ हजार र १६ हजार नगद पुरस्कार पाए ।आर्मीका गजेन्द्र पुरुष खुला ५ किमि दौडमा पनि स्वर्ण जित्न सफल भए । उनले १६ मिनेट १०.९२ सेकेन्डमा दूरी तय गरे । रजत र कांस्य आर्मीकै खेलाडीले जिते । मुकेश पाल १६ मिनेट १२.४२ सेकेन्ड समयमा दोस्रो तथा सञ्जय श्रेष्ठ १६ मिनेट १६.८३ सेकेन्ड समयमा तेस्रो बने । यस इभेन्टमा महिलामा प्रहरीकी राममाया बुढा पहिलो भइन् । राममायाले १८ मिनेट ५६.३५ सेकेन्ड लगाइन् ।आर्मीकी पूर्णलक्ष्मी (१९ मिनेट १५.४८ सेकेन्ड) दोस्रो तथा आर्मीकै सिर्जना (१९ मिनेट ४०.८५ सेकेन्ड) तेस्रो भए । पुरुष/महिला दुवैमा पहिलो हुनेले १० हजार, दोश्रोले ७ हजार र तेश्रोले ५ हजार नगद पुरस्कार हात पारे । खुलामासहित मिक्स रिलेमा चौथोदेखि दसौं स्थानमा आउनेलाई नगदबाट पुरस्कृत गरिएको थियो ।भेट्रान पुरुष ४१ देखि ५० वर्ष उमेरको ५ किलोमिटर दौडमा च्यासलका राकेश महर्जन पहिलो, चापागाउँका नारायण देशार दोस्रो र काठमाडौंका मनिनकुमार महर्जन तेस्रो बने ।पुरुष ५१ वर्षमाथि ५ किलोमिटर दौडमा कीर्तिपुरका धर्म महर्जनले स्वर्ण, दाङका भीमबहादुर गुरुङले रजत र काठमाडौंका रेवतबहादुर दाहालले कांस्य हात पारे । भेट्रान महिला ३५ वर्षमाथि ५ किलोमिटर दौडमा एपीएफकी कृष्णेश्वरी सिन्तकला पहिलो, थानकोटकी शर्मिला बस्नेत दोस्रो र बालाजुकी विनिता महर्जन तेस्रो स्थानमा रहे ।समापनमा एथलेटिक्स परिवार नेपालले दक्षिण एसियाली खेलकुदका कीर्तिमानी म्याराथन धावक वैकुण्ठ मानन्धरलाई १ लाख ११ हजार १ सय ११ रुपैयाँ नगद सम्मान गरेको थियो । एसियाली क्रसकन्ट्री एथलेटिक्सका स्वर्ण विजेता दीपक अधिकारीलाई पनि एथलेटिक्स परिवार नेपाल र बैकुण्ठ मानन्धर खेलकुद नेपालले १०–१० हजार नगदसहित सम्मान गरेको थियो ।प्रतियोगितामा ६ स्पर्धा २ सय ५० खेलाडीले प्रतिस्पर्धा गरेको एथलेटिक्स परिवार नेपालका अध्यक्ष राजन खत्रीले जनाएका छन् । 